ПРОТОКОЛ № 6
от заседание на Комисия по правни въпроси 
на Висшия съдебен съвет,
проведено на 11 февруари 2013 г.

Днес, 11 февруари 2013 г., понеделник от 13.30 ч. в сградата на Висшия съдебен съвет, се проведе заседание на Комисията по правни въпроси на ВСС в състав: 
     	                ПРЕДСЕДАТЕЛ:     	ЮЛИАНА КОЛЕВА
											
					    ЧЛЕНОВЕ:	ЮЛИЯ КОВАЧЕВА
							КАРОЛИНА НЕДЕЛЧЕВА
							СВЕТЛА ПЕТКОВА
							НЕЗАБРАВКА СТОЕВА
ОТСЪСТВАЛИ: Няма

На заседанието присъстваха от администрацията на ВСС: Саша Харитонова –  директор дирекция “Правна” и Силвия Илиева – началник отдел „НДПП” в дирекция  “Правна”. 

По внесените допълнителни точки и на основание последвалите разисквания по дневния ред

КОМИСИЯТА ПО ПРАВНИ ВЪПРОСИ
Р Е Ш И:

Включва в дневния ред следните допълнителни точки:
	- Проект за изменение и допълнение на Тарифата за таксите и разноските към Закона за частните съдебни изпълнители.
	- Избор на представител на комисията за участие в Гражданския съвет към Висшия съдебен съвет.
- Писмо от Министерство на правосъдието за командироване на Искър Искъров – съдия в Районен съд – Бургас, като национален експерт в Регистратурата на ЕСПЧ, ведно с молба от Искър Искъров, препратени от  комисия „Бюджет и финанси” към ВСС.

	По дневния ред

1.ОТНОСНО: Проект на Правила за провеждане на конкурси за младши съдии и младши прокурори, за първоначално назначаване и за повишаване в длъжност и преместване на съдии, прокурори и следователи. 

След проведените дебати и разисквания по проекта на Правилата
 
КОМИСИЯТА ПО ПРАВНИ ВЪПРОСИ
Р Е Ш И:
	
Възлага на експертните сътрудници да обобщят направените предложения.
Обсъждането на проекта на Правила ще продължи на извънредно заседание на комисията, на 13.02.2013 г. 

2.ОТНОСНО: Годишен доклад за дейността на Районен съд – Силистра през 2012 г.
Приложение: Писмо № 11-07-109/6.02.2013 г.

КОМИСИЯТА ПО ПРАВНИ ВЪПРОСИ
Р Е Ш И:
	
Приема за сведение годишния доклада за дейността на Районен съд – Силистра през 2012 г. Същият да се предостави на Румен Митев – главен експерт „Съдебна статистика” за обобщаване на данните. 

3.ОТНОСНО: Молба от Стоянка Ефремова – главен експерт в Централно митническо управление, агенция „Митници”, относно разпоредбата на чл. 164, ал. 8 от ЗСВ.
 Приложение: Молба № 96-00-029/1.02.2013 г. 

КОМИСИЯТА ПО ПРАВНИ ВЪПРОСИ
Р Е Ш И:

	3.1. Висшият съдебен съвет, респективно Комисията по правни въпроси към ВСС, нямат правомощие да тълкуват закона и да дават указания по неговото прилагане.
3.2. Решението на комисията да се изпрати на Стоянка Ефремова.

4.ОТНОСНО: Жалба от Емил Димов от гр. Поморие, срещу действията на съдии от Окръжен съд – Варна. 
Приложение: Жалба № 94-00-1063/12/4.02.2013 г.

КОМИСИЯТА ПО ПРАВНИ ВЪПРОСИ
Р Е Ш И:

	Извън правомощието на комисията е да се произнесе по изложеното в жалбата от Емил Димов. Същата е изпратена и разгледана от компетентната за това комисия към Висшия съдебен съвет - КПЕПК, поради което я оставя без разглеждане.

5.ОТНОСНО: Изпълнителен лист, издаден по НОХД № 0267/2011 г. на Военен съд – София, изпратен за упражняване на правата на взискател по реда на ГПК.
Приложение: Писмо № 11-05-006/1.02.2013 г., изп. лист № 0267/2013 г., 

КОМИСИЯТА ПО ПРАВНИ ВЪПРОСИ
Р Е Ш И:

Отлага разглеждането до вземане на принципно решение.

6.ОТНОСНО: Информация по заявление за достъп до обществена информация от Даниела Петровска – директор дирекция „Организационно-административна дейност” към ВСС.  

КОМИСИЯТА ПО ПРАВНИ ВЪПРОСИ
Р Е Ш И:

6.1. Исканата информация не е обществена по смисъла на чл. 2, ал. 1 от ЗОДОИ, поради което не следва да се предоставя.
6.2. Връща преписката на Даниела Петровска – директор дирекция „Организационно-административна дейност” към ВСС.  

7.ОТНОСНО: Писмо от председателя на Окръжен съд – Благоевград с предложение и становище, относно дължимата държавна такса по дела образувани въз основа на молба за издаване на Европейска заповед за плащане.
Приложение: Извлечение от протокол № 6/6.02.2013 г. на КБФ към ВСС, писмо № 11-06-077/4.02.2013 г.

КОМИСИЯТА ПО ПРАВНИ ВЪПРОСИ
Р Е Ш И:

	7.1. Преписката следва да се изпрати на създадената работната група към Министерство на правосъдието (МП) за преглед и изготвяне на предложения за промени в Тарифата за държавните такси и Тарифа № 1 към Закона за държавните такси, събирани от съдилищата, прокуратурата, следствените служби и МП.
7.2. Връща на комисия „Бюджет и финанси” към ВСС.

8.ОТНОСНО: Решение по протокол № 6/6.02.2013 г. на комисия „Бюджет и финанси” към ВСС с предложение за изменение на  проект на Наредба за изменение и допълнение на Наредба № 8 от 26.02.2008 г. за функциите и организацията на дейността на бюрата за съдимост.

КОМИСИЯТА ПО ПРАВНИ ВЪПРОСИ
Р Е Ш И:

8.1. Няма основание разпоредбата на §12, чл. 35 а, ал. 6 от Наредба за изменение и допълнение на Наредба № 8 от 26.02.2008 г. за функциите и организацията на дейността на бюрата за съдимост /обн. ДВ бр. 14/12.02.2013 г./ да бъде изменена.
Мотиви: Чл. 35 а, ал. 6 от Наредба за изменение и допълнение на Наредба № 8 от 26.02.2008 г. за функциите и организацията на дейността на бюрата за съдимост въвежда Рамково решение 2009/315/ПВР на Съвета от 28 февруари 2009 г. относно организацията и съдържанието на обмена на информация, получена от регистрите за съдимост, между държавите-членки на Решение 2009/316/ ПВР на Съвета от 06 април 2009 г. за създаване на Европейска информационна система за регистрите за съдимост (ECRIS). 
За целите на настоящото рамково решение всяка държава - членка определя централен орган. С оглед на предаването на информация, държавите-членки могат да определят и повече от един централен орган. Съгласно разпоредбата на чл. 386 от ЗСВ (създаден въз основа на синхронизиране с цитираното рамково решение) при Министерство на правосъдието има Централно бюро за съдимост. То изпълнява задълженията на централен орган, който обменя информация с централните органи на други държави – членки на Европейския съюз, относно влезли в сила присъди на български и чужди граждани, вписани в регистрите за съдимост в съответствие с националното законодателство. 
Създаването на новия чл. 35а в Наредба № 8 от 26.02.2008 г. за функциите и организацията на дейността на бюрата за съдимост е във връзка с приетия чл. 386 от ЗСВ /нов, ДВ бр. 50 от 03.07.2012 г./ и касае единствено начина на подаване и издаване на електронно свидетелство за съдимост /създадено ново приложение № 6 към Наредбата/. 
Свидетелство за съдимост по чл. 34 от Наредба № 8 /образец приложение № 2/ се издава от съответния районен съд  и таксата по чл. 44, ал. 1 се събира съгласно размерите и от органите, посочени в Тарифа №1 към Закона за държавните такси за таксите, събирани от съдилищата, прокуратурата, следствените служби и министерство на правосъдието.
8.2. Връща на комисия „Бюджет и финанси” към ВСС.

9.ОТНОСНО: Писмо от председателя на Окръжен съд – Пазарджик, относно изплащане на субсидираните такси по Тарифата за таксите и разноските към Закона за частните съдебни изпълнители, препратено от комисия „Бюджет и финанси” към ВСС, за становище.
Приложение: Писма № 11-06-061/29.01.2013 г., № 11-06-061/30.01.2013 г., извлечения от протоколи № 5/30.01.2013 г. и № 6/6.02.2013 г. на комисия „Бюджет и финанси”.

КОМИСИЯТА ПО ПРАВНИ ВЪПРОСИ
Р Е Ш И:

9.1. Предлага на комисия „Бюджет и финанси” да изиска информация от административните ръководители на окръжните съдилища за размера на субсидираните такси през 2012 г. по Тарифата за таксите и разноските към Закона за частните съдебни изпълнители /ЧСИ/, какъв е размерът  на реално платените на ЧСИ и каква част от тях са възстановени в бюджета на съдебната власт. След получаване на информацията да се прецени необходимостта от възлагане на проверка на Инспектората към Министерство на правосъдието.
9.2. Връща на комисия „Бюджет и финанси” към ВСС.

10.ОТНОСНО: Становище от Районен съд – Благоевград за предприетите действия по обезпечаване събирането на присъдени държавни разноски в полза на съда, препратено от комисия „Бюджет и финанси” към ВСС.
Приложение: Извлечение от протокол № 6/6.02.2013 г. на КБФ към ВСС, писмо № 11-07-1680/12/30.01.2013 г.

КОМИСИЯТА ПО ПРАВНИ ВЪПРОСИ
Р Е Ш И:

Отлага за допълнително проучване.

11.ОТНОСНО: Решение по протокол № 6/6.02.2013 г. от заседание на комисия „Бюджет и финанси” към ВСС, с което изпраща доклад от Елисавета Илиева – началник отдел „Счетоводство и методология” към ВСС за преценка, следва ли да се сезира Главният прокурор на РБ за обявяване на противоконституционна разпоредбата на чл. 3, ал. 5, б. „о” от ЗДДС. 

КОМИСИЯТА ПО ПРАВНИ ВЪПРОСИ
Р Е Ш И:
	
11.1. Предлага съвместно с комисия „Бюджет и финанси” към ВСС да бъде изготвено становище във връзка с приложението на чл. 3, ал. 5, б. „о” от ЗДДС, в частта касаеща изпълнението на бюджета на съдебната власт.
11.2. След изготвяне на становището, същото следва да се изпрати на председателите на Върховния касационен съд, Върховния административен съд и Главния прокурор. 

Допълнителни точки 

1.ОТНОСНО: Проект на Постановление за изменение и допълнение на Тарифата за таксите и разноските към Закона за частните съдебни изпълнители.
Приложение: Писмо № 04-00-022/7.02.2013 г.

КОМИСИЯТА ПО ПРАВНИ ВЪПРОСИ
Р Е Ш И:

	1.1. Предлага на Висшия съдебен съвет, на основание чл. 31 от ЗСВ да даде положително становище по проекта на Постановление за изменение и допълнение на Тарифата за таксите и разноските към Закона за частните съдебни изпълнители със следната забележка:
	В нова точка 20а след израза „... делбен имот се събира ...” да се добави думата „обща”.
1.2. Решението на комисията, ведно с проекта на решение за заседанието на ВСС, да се изпрати на Министерство на правосъдието.

2.ОТНОСНО: Избор на представител на комисията за участие в Гражданския съвет към Висшия съдебен съвет.

КОМИСИЯТА ПО ПРАВНИ ВЪПРОСИ
Р Е Ш И:

Избира Юлия Ковачева за представител на комисията за участие в заседанията на Гражданския съвет към Висшия съдебен съвет.

3.ОТНОСНО: Писмо от Министерство на правосъдието относно командироване на Искър Искъров – съдия в Районен съд – Бургас, като национален експерт в Регистратурата на ЕСПЧ, ведно с молба от Искър Искъров, препратени от  комисия „Бюджет и финанси” към ВСС.
Приложение: Писмо № 04-00-012/1/24.01.2013 г., преписка, молба № 04-00-012/2/24.01.2013 г., извлечения от протокол № 5/30.01.2013 г. на комисия „Бюджет и финанси”.

КОМИСИЯТА ПО ПРАВНИ ВЪПРОСИ
Р Е Ш И:
	
3.1. Съгласно разпоредбата на чл. 120а от Кодекса на труда  няма основание за командироване на г-н Искър Искъров – съдия в Районен съд – Бургас като национален експерт в Регистратурата на ЕСПЧ. Чл. 120а от Кодекса на труда визира случаите, в които работник или служител може да бъде изпратен да изпълнява длъжност в институция на Европейския съюз. 
Европейският съд по правата на човека (ЕСПЧ) е правораздавателна институция на Съвета на Европа, юрисдикцията на който се разпространява върху всички държави-членки на Съвета на Европа, ратифицирали Европейската конвенция за защита правата на човека и основните свободи и включва всички въпроси, отнасящи се до тълкуването и приемането на Конвенцията във връзка с международни дела и жалби на отделни лица.
Въпреки недостига на средства необходимостта от национален експерт в в Регистратурата на ЕСПЧ е от изключително важно значение за България, поради което предлагаме командироване на основание разпоредбата на  чл. 30, ал. 1 т. 17 от ЗСВ, съгласно която ВСС организира, ръководи и контролира участието на съдии, прокурори  и следователи в международното правно сътрудничество.
3.2. Решението да се изпрати на комисия „Бюджет и финанси” и комисия „Международна дейност” към ВСС.

Предложение за включване на проект на решение от днешното заседание на комисията в Дневния ред за следващо заседание на ВСС.

КОМИСИЯТА ПО ПРАВНИ ВЪПРОСИ
Р Е Ш И:

В Дневния ред за заседанието на ВСС, на 14.02.2013 г. да се включи:
- Проект на Постановление за изменение и допълнение на Тарифата за таксите и разноските към Закона за частните съдебни изпълнители.

11.02.2013 г. 		                       ПРЕДСЕДАТЕЛ:/п/
		     
                  ЮЛИАНА КОЛЕВА